[{"text_idx": "#000001", "text": "bokart-baltz (lepo urdindun antxoa handiari: Mdk)"}, {"text_idx": "#000002", "text": "DESKRIBAPENA: Zorroa sare-horma luze batez osatuta dago, flotagailuarekin eta berun-lerroarekin (normalean, lehenaren luzera berdina edo luzeagoa dena). Engranajearen beheko ertzetik zintzilik eraztunak ditu,eta haietan zehar burdinezko kablea igarotzen da, hau jasotzean sarea azpitik isten duena. Espezie pelagiko handiak eta txikiak harrapatzeko tresnarik eraginkorrena da traina, eta baxurako flotaren gehiengoak erabiltzen duen arrantza-mota da.\nINPAKTUA: Arrantza-mota hau ez da arte-txikien multzoan kokatzen eta beraz, artisau-arrantzaren definiziotik at geratu ohi da kasu askotan, untzien tamaina handia delako eta haiekin harrapatzen den arrain kopurua ere askoz handiagoa delako.\nInguraketa-sareen inpaktua ur zutabearen erdi-goi aldera mugatzen da, hondoan ez baitu eraginik. Txanku hau nahiko selektiboa izan daitekeen arren, batzuetan itsas dortoka, marrazo edota itsas-ugaztunak harrapatu ditzake, batez ere gauez egiten delako eta argiak erakarritako harrapakinen atzetik doazen harrapari handiagoak inguratuta geratzen direlako."}, {"text_idx": "#000004", "text": "Antxoen bizi-iraupena normalean 3-4 urtekoa izaten da, nahiz eta 5-6 urteko aleak ere topatzen diren kasu batzuetan.\nAntxoa Atlantiko ekialde osoan zehar banatzen da, Hegoafrikatik Norvegiako hegoaldera arte. Honetaz gain, Mediterraneoan, Itsaso Baltikoan edota Azov Itsasoan ere badaude antxoa populazioak. Europako itsasalde guztia hartzen duen heinean, Europako antxoa moduan ere ezagutzen da.\nAntxoak sarda handietan bizi dira, eta normalean ilunabarra aldera sakonera txikiagoetan egoten dira, zooplanktonaz elikatzeko. Elikadura-eremuen artean bai gazte eta bai helduentzat plataforma kontinentala eta ezponda kontinentala dira nabarmenenak. Gainontzeko arrain pelagikoekin batera sare trofikoan paper garrantzitsua jokatzen dute, bai elikadura katean beherago kokatzen diren harrapakinak kontrolatzeko orduan (zooplanktonaz elikatzen dira, kopepodo txikiak iragazketa bidez eta handiagoa den krill-a harrapaketa aktiboaren bidez irentsiz), eta baita harrapari handiagoen bazka modura (adibidez, hegaluze eta hegalaburren elikagai diren heinean).\nBizkaiko Golkoan, antxoen errutea gehienbat, Apiriletik Ekainera bitarte ematen da, gehienbat Garona eta Aturri ibaien estuarioen pareko eremuetan baina baita ezponda kontinentalaren inguruan ere. Errutea ilunabarrean eman ohi da gehienbat, eta garai honetan arrak ur-azalean jartzen dira, arraultzak erruten ari diren emeen gainean; modu honetan, esperma askatzen dutenean, hau arraultzekin nahasten da. Jaiotzen diren arraultzak Iraila-Urria aldera gazte bilakatzen dira. Horrela, lehen urtean 9\u201310 zm-ko neurria hartzera heltzen dira, eta une hortatik aurrera antxoa helduak direla esan daiteke (hots, heldutasun sexuala eskuratzen dute), arraultzak erruteko gai direlako. Urtez urte stock-ari batzen zaion arrautzak erruteko gai diren heldu berri horiek osatzen duten populazio berri honi errekrutamendua esaten zaio."}, {"text_idx": "#000005", "text": "Munduan zehar 100 antxoa espezie baino gehiago daude (Engraulis spp.). Stock handienetakoa Peru eta Txileko kostaldean aurkitzen da (Engraulis ringens).\nAntxoa sarritan erabili ohi da arrantzarako beita gisa, bai arrantza komertzialean eta baita laket-arrantzan ere.\nKontuan izan gure kostaldean sasoiko arrain espezie garrantzitsuenetako bat dugula honakoa. Kontsumitu dezagun beraz, dagokion garaian. Kosteraren hasierarekin batera, arraindegietan ikusiko dugu! Baina adi urtean zehar sasoitik kanpo arraindegietan ikusten ditugun antxoekin, horiek normalean Mediterraneotik datoz eta ez dira gure arrantzaleek porturatutakoak.\nGetariako garai zaharrak ezagutu dituztenek diotenez, antxoa kostaldeko akazia zuhaitzak loratzen hasten diren unean hasten omen da kostaldera gerturatzen, sasoiaren hasiera adieraziz."}]